Julen nærmer sig, men det er langt fra alle børn, der kan se frem til store julegaver. Antallet af fattige børn i Danmark er nemlig steget voldsomt de seneste år og i Nordjylland er det især Morsø, der er ramt. Det viser en ny rapport, som er udarbejdet af Danmarks Statistik for Arbejderbevægelsens Erhvervsråd. I Nordjylland er Morsø med 8,1 procent den kommune, der har flest fattige børn. Næst efter kommer Jammerbugt Kommune med 6,4 procent børn under fattigdomsgrænsen. Rebild Kommune er derimod den nordjyske kommune, der har færrest fattige børn ifølge Danmarks Statistiks grænse. - Det kan have de konsekvenser, at der er færre, der får en uddannelse, de får dårligere tilknytning til arbejdsmarkedet, og vi kan se, at der er færre, der stifter familie, så det trækker nogle negative spor til voksentilværelsen, siger Lars Andersen. 64.500 fattige børn Morsø Kommune er dog langt fra alene. Antallet af børn under fattigdomsgrænsen er steget i samtlige af landets kommuner og på bare et enkelt år er det steget med 12.000. Det betyder, at der nu er 64.500 fattige børn i Danmark. Det er der en helt særlig grund til, mener kommunalforsker, Roger Buch. - Kontanthjælpsloftet er en af de lovgivningstiltag, der har betydet, at de svage grupper i samfundet står økonomisk klart svagere end de gjorde for 20 år siden, siger Roger Buch. Herunder kan du se, hvor meget fattigdommen er steget i de forskellige kommuner.

Opsummering:
Samtlige kommuner har oplevet en stigning i antallet af børn, der lever i familier med meget lav indkomst. I Nordjylland er Morsø den kommune, der har allerflest fattige børn.